## Odluka o načinu ostvarivanja poticaja pri zapošljavanju osoba s invaliditetom

### NN 141/2005 (30.11.2005.), Odluka o načinu ostvarivanja poticaja pri zapošljavanju osoba s invaliditetom

# FOND ZA PROFESIONALNU REHABILITACIJU I ZAPOŠLJAVANJE OSOBA S INVALIDITETOM

**2672**

Na temelju članka 29. i 30. Zakona o
profesionalnoj rehabilitaciji i zapošljavanju osoba s invaliditetom (»Narodne
novine«, br. 143/02 i 33/05) i članka 11. Statuta
Fonda za profesionalnu rehabilitaciju i zapošljavanje osoba s invaliditetom
Upravno vijeće Fonda za profesionalnu rehabilitaciju i zapošljavanje osoba s
invaliditetom na sjednici održanoj 7. listopada 2005. godine donosi

## ODLUKU

### O NAČINU OSTVARIVANJA POTICAJA PRI ZAPOŠLJAVANJU OSOBA S INVALIDITETOM

I. OPĆE ODREDBE

Članak 1.

Ovom Odlukom uređuju se uvjeti i način
ostvarivanja prava na poticaje pri zapošljavanju koji pripadaju poslodavcu koji
zapošljava osobe s invaliditetom (u daljnjem tekstu: poslodavac) i osobi s
invaliditetom po osnovi samozapošljavanja (u daljnjem tekstu: osoba koja se samozapošljava).

Članak 2.

Poslodavac i osoba koja se samozapošljava
imaju pravo na:

1. novčane poticaje,

2. poticaje predviđene posebnim ugovorom o
zapošljavanju osobe s invaliditetom sklopljenim s Fondom za profesionalnu
rehabilitaciju i zapošljavanje osoba s invaliditetom (u daljnjem tekstu: Fond).

II. NOVČANI POTICAJI

Članak 3.

(1) Poslodavcu koji zapošljava osobu s
invaliditetom određuje se za tu osobu novčani poticaj u visini uplaćenog
doprinosa za osnovno zdravstveno osiguranje i doprinosa za zapošljavanje.

(2) Osobi koja se samozapošljavanja određuje se
novčani poticaj u visini za nju uplaćenog doprinosa za osnovno zdravstveno
osiguranje.

(3) Visina doprinosa za osnovno zdravstveno
osiguranje iz stavka 1. i 2. ovoga članka, odnosno visina doprinosa za
zapošljavanje iz stavka 1. ovoga članka određuje se prema obračunatom i
uplaćenom doprinosu sukladno propisima o doprinosima za obvezna osiguranja.

Članak 4.

(1) Poslodavac odnosno osoba koja se
samozapošljavanja podnosi Fondu pismeni zahtjev za novčani poticaj iz čl. 3. ove Odluke. Zahtjev se može podnijeti najranije po
isteku tromjesečja u kojem su doprinosi uplaćeni za uplate u tromjesečju koje
prethodi podnošenju zahtjeva.

(2) Osobe s invaliditetom za koje se ostvaruju
prava iz čl. 3. ove Odluke moraju biti neprekidno
zaposlene odnosno samozaposlene najmanje godinu dana, osim u slučaju otkaza
zbog nesposobnosti ili krivnje.

Članak 5.

(1) Uz zahtjev iz članka 4. ove Odluke
poslodavac je dužan priložiti:

– podatke o osobi s invaliditetom,

– obračun novčanog poticaja,

– dokaz da su za sve radnike uplaćeni doprinosi
za obvezna osiguranja,

– dokaz da je osobi s invaliditetom isplaćena
plaća s pripadajućom obračunskom listom.

(2) Pored dokaza iz stavka 1. ovoga članka
poslodavac je dužan za osobu s invaliditetom za koju prvi put traži novčani
poticaj priložiti i:

– ugovor o radu,

– dokaz o prijavi na obvezno mirovinsko i
zdravstveno osiguranje,

– dokaz o invaliditetu.

Članak 6.

(1) Uz zahtjev iz članka 4. ove Odluke osoba
koja se samozapošljava je dužna kao podnositelj
zahtjeva priložiti:

– osobne podatke,

– obračun novčanog poticaja,

– dokaz da su uplaćeni doprinosi za obvezna
osiguranja.

(2) Pored dokaza iz stavka 1. ovoga članka osoba
koja se samozapošljava i prvi put traži novčani
poticaj dužna je priložiti i:

– dokaz o prijavi na obvezno mirovinsko i
zdravstveno osiguranje,

– dokaz o invaliditetu.

Članak 7.

Novčani poticaj iz članka 3. ove Odluke se
odobrava i isplaćuje na žiro račun poslodavca odnosno osobe koja se samozapošljava u roku od 30 dana od dana podnošenja
zahtjeva s obaveznim prilozima.

III. POTICAJI PREDVIĐENI
POSEBNIM UGOVOROM O ZAPOŠLJAVANJU OSOBE S INVALIDITETOM SKLOPLJENIM S FONDOM

Članak 8.

(1) Poslodavac ima pravo na poticaje predviđene
posebnim ugovorom o zapošljavanju osobe s invaliditetom sklopljenim s Fondom (u
daljnjem tekstu: posebni ugovor).

(2) Pravo na poticaje iz stavka 1. ovog članka
ima i osoba koja se samozapošljava.

***1. Jednokratna
materijalna davanja***

*1.1. Obrazovanje zaposlenih osoba s invaliditetom*

Članak 9.

(1) Osoba koja je samozaposlena odnosno
poslodavac koji uputi kod njega zaposlenu osobu s invaliditetom na obrazovanje
ili sam provodi obrazovanje ima pravo na 60 % iznosa troškova obrazovanja.

(2) Obrazovanje može trajati najduže 6 mjeseci,
a iznimno do 12 mjeseci uz prethodno odobrenje Fonda na temelju obrazloženog
zahtjeva.

Članak 10.

(1) Osoba koja je samozaposlena podnosi Fondu
pismeni zahtjev za naknadu troškova obrazovanja kojem obvezno prilaže:

– troškovnik obrazovanja,

– program obrazovanja,

– dokaz o upisu u obrazovnu ustanovu,

– dokaz o prijavi na obvezno mirovinsko i
zdravstveno osiguranje,

– dokaz o invaliditetu.

(2) Poslodavac podnosi Fondu pismeni zahtjev za
naknadu troškova za obrazovanje zaposlene osobe s invaliditetom kojem obvezno
prilaže:

– troškovnik obrazovanja,

– program obrazovanja,

– dokaz o upisu u obrazovnu ustanovu,

– ugovor o radu za osobu s invaliditetom,

– dokaz o prijavi na obvezno mirovinsko i
zdravstveno osiguranje,

– dokaz o invaliditetu,

– dokaz o tehničkoj, kadrovskoj i stručnoj
osposobljenosti ako sam provodi obrazovanje.

(3) Opravdani troškovi za obrazovanje odnose se
na: troškove instruktora, putne troškove instruktora i osobe koja se obrazuje,
ostale tekuće troškove i troškove savjetovanja u svezi s postupkom obrazovanja.

Članak 11.

(1) Poslodavac ne smije otkazati ugovor o radu
osobi s invaliditetom koju je uputio na obrazovanje prije proteka 12 mjeseci od
dana završetka obrazovanja.

(2) Posljedice nepoštivanja odredbe stavka 1.
obvezni su sadržaj posebnog ugovora.

*1.2. Obrazovanje nezaposlenih osoba s invaliditetom u cilju
zapošljavanja*

Članak 12.

(1) Poslodavac koji u tijeku pripreme za
zapošljavanje uputi nezaposlenu osobu s invaliditetom na obrazovanje ima pravo
na 60 % iznosa troškova obrazovanja.

(2) Nezaposlena osoba s invaliditetom koja u
tijeku pripreme za samozapošljavanje nastavi obrazovanje ima pravo na 60%
iznosa troškova obrazovanja.

(3) Obrazovanje može trajati najduže od 6
mjeseci, a iznimno do 12 mjeseci uz prethodno odobrenje Fonda na temelju
obrazloženog zahtjeva.

Članak 13.

(1) Poslodavac odnosno osoba koja se samozapošljava podnosi Fondu pismeni zahtjev za naknadu
troškova obrazovanja kojem se obvezno prilaže:

– troškovnik obrazovanja,

– program obrazovanja,

– dokaz o upisu,

– dokaz o invaliditetu.

(2) Opravdani troškovi za obrazovanje odnose se
na: troškove instruktora, putne troškove instruktora i osobe koja se obrazuje,
ostale tekuće troškove i troškove savjetovanja u svezi s postupkom obrazovanja.

Članak 14.

(1) Poslodavac je obvezan u roku od 60 dana po
završetku obrazovanja zaključiti ugovor s osobom s invaliditetom o radu na
neodređeno vrijeme.

(2) Osoba koja se samozapošljava
dužna je u roku od 90 dana po završetku obrazovanja pokrenuti poslovnu
aktivnost.

(3) Posljedice nepoštivanja odredbi stavka 1. i
2. obvezni su sadržaj posebnog ugovora.

***2. Sredstva za
prilagodbu radnog mjesta i uvjeta rada***

Članak 15.

(1) Poslodavac koji u radni odnos na neodređeno
vrijeme zaposli osobu s invaliditetom, kojoj je zbog vrste i težine
invaliditeta potrebno prilagoditi radno mjesto u smislu uklanjanja
arhitektonskih barijera i prilagodbe tehničke opreme, ima pravo na naknadu
troškova prilagodbe radnog mjesta i uvjeta rada za tu osobu.

(2) Pravo na naknadu troškova prilagodbe radnog
mjesta i uvjeta rada ima i osoba koja se samozapošljava.

(3) Trošak prilagodbe iz stavka 1. i 2. ovoga
članka nadoknađuje se u visini stvarnih troškova prilagodbe, ali najviše do 10
najnižih mjesečnih osnovica za obračun doprinosa za obvezna osiguranja
utvrđenih Naredbom ministra financija.

(4) U slučaju zapošljavanja osoba s
invaliditetom u zaštitnim radionicama državna potpora može dodatno uključiti,
ali ne smije premašiti troškove izgradnje, smještaja ili proširenja zaštitne
radionice te troškove administracije i prijevoza koji su posljedica
zapošljavanja tih osoba.

Članak 16.

(1) Poslodavac, odnosno osoba koja se samozapošljava podnose Fondu pismeni zahtjev za naknadu
troškova prilagodbe radnog mjesta i uvjeta rada uz koji se obvezno prilaže:

– troškovnik s predračunom,

– podatke o invaliditetu,

– podatke o sadašnjem stanju radnog mjesta,

– podatke o barijerama.

(2) Posljedice nenamjenskog trošenja sredstava
stavka 1. obvezni su sadržaj posebnog ugovora.

Članak 17.

(1) Poslodavac koji osobi s invaliditetom za
koju su odobrena sredstva za prilagodbu radnog mjesta otkaže radni odnos prije isteka
24 mjeseca od dana kada su sredstva odobrena obvezan je u roku od 3 mjeseca
zaposliti drugu osobu s invaliditetom ili vratiti razmjerni dio odobrenih
sredstava za onoliko koliko je manje od 24 mjeseca osoba s invaliditetom bila
zaposlena.

(2) Poslodavac nije dužan vratiti odobrena
sredstva ako je osobi s invaliditetom prestao radni odnos zbog skrivljenog
ponašanja, otkazivanja ugovora o radu od strane radnika kao i u slučaju
izvanrednog otkaza.

***3. Kreditna sredstva po
povoljnijim uvjetima namijenjena kupnji strojeva, opreme, alata ili pribora
potrebnog za zapošljavanje osobe s invaliditetom***

Članak 18.

(1) Poslodavac i osoba koja se samozapošljava koja je korisnik namjenskog kredita za
kupnju strojeva, opreme, alata ili pribora potrebnog za samozapošljavanje
odnosno zapošljavanje osobe s invaliditetom ima pravo na subvencioniranje
kamata u punom iznosu, ali najviše do kamatne stope od 7% godišnje.

(2) Subvencioniranje kamata iz stavka 1. ovoga
članka traje do otplate kredita pod uvjetom da na kupljenom stroju, opremi,
alatu ili priboru radi osoba s invaliditetom, odnosno osoba koja se samozapošljava.

(3) Iznos subvencionirane kamate iz stavka 2.
ovoga članka zajedno s novčanim poticajima za prilagodbu radnog mjesta i uvjeta
rada iz odredbe članka 15. ove Odluke ne smije prijeći visinu potrebnu za
kompenzaciju umanjene produktivnosti osobe s invaliditetom i visinu dodatnih
troškova.

Članak 19.

Poslodavac, odnosno osoba koja se samozapošljava po odobrenom kreditu podnose Fondu pismeni
zahtjev za subvencioniranje kamata uz koji se obvezno prilaže:

– odluka o odobrenom namjenskom kreditu poslovne
banke,

– dinamika otplate kredita,

– dokaz o namjenski utrošenim kreditnim
sredstvima,

– dokaz o invaliditetu,

– ugovor o radu s osobom s invaliditetom odnosno
dokaz o registriranoj djelatnosti za osobu koja se samozapošljava,

– dokaz o prijavi na obvezno mirovinsko i
zdravstveno osiguranje.

Članak 20.

Pravo na subvencionirane kamate poslodavcu
prestaje prestankom radnog odnosa osobe s invaliditetom a pravo na subvencionirane
kamate osobi koja je samozaposlena prestaje prestankom obavljanja registrirane
djelatnosti.

***4. Naknada razlike zbog
smanjenog radnog učinka***

Članak 21.

Poslodavac koji zapošljava osobu s invaliditetom
koja zbog invaliditeta trajno ne može obavljati količinski opseg posla utvrđen
prema prosječnim mogućnostima zdravih radnika ima za tu osobu pravo na naknadu
razlike do punog iznosa plaće.

Članak 22.

Pravo na naknadu razlike do punog iznosa plaće
zbog smanjenog radnog učinka osobe s invaliditetom može tražiti poslodavac pod
uvjetom da ima:

– stručnu analizu radnog mjesta,

– normativ za konkretno radno mjesto koji je
utemeljen na stvarnom postignuću zdravih radnika,

– sustav dvojnih normi za osobe s invaliditetom,

– detaljne podatke o invaliditetu,

– analizu izvršenja radne norme u trajanju od
najmanje 6 mjeseci,

– prilagođeno radno mjesto i sredstava za rad,

– punu zaposlenost svih radnika na konkretnom
radnom mjestu,

– dokaz da je osobi s invaliditetom isplaćena
puna plaća i da su plaćeni doprinosi za obvezno osiguranje.

Članak 23.

(1) Poslodavcu se nadoknađuje postotak plaće
koji odgovara postotku nepostignute norme koji mora biti obveznim sastojkom
posebnog ugovora, ali najviše do 50% plaće osobe s invaliditetom.

(2) Iznos naknade razlike do punog iznosa plaće
zajedno s novčanim poticajima za prilagodbu radnog mjesta i uvjeta rada ne
smije prijeći visinu potrebnu za kompenzaciju umanjene produktivnosti osobe s
invaliditetom i visinu dodatnih troškova.

Članak 24.

(1) Zahtjev za naknadu razlike do punog iznosa
plaće poslodavac dostavlja Fondu mjesečno.

(2) Uz zahtjev je poslodavac obvezan dostaviti
dokaze iz članka 22. ove Odluke prilikom prvog podnošenja zahtjeva, a kod
svakog sljedećeg zahtjeva samo dokaz da je osobi s invaliditetom isplaćena puna
plaća i plaćeni doprinosi za obvezna osiguranja.

***5. Sufinanciranje
troškova osobnog asistenta (pomagača u radu) i radnog terapeuta osobe s
invaliditetom u tijeku rada***

Članak 25.

Poslodavac ima pravo na sufinanciranje dijela
troškova druge osobe koja privremeno ili trajno pomaže osobi s invaliditetom u
obavljanju određenih aktivnosti koje zbog vrste stupnja invaliditeta osoba s
invaliditetom ne može samostalno izvoditi (osobni asistent) ili joj je potrebna
posebna pomoć odnosno podrška u svladavanju radnog procesa (radni terapeut).

Članak 26.

(1) Poslodavac podnosi Fondu pismeni zahtjev za
sufinanciranje troškova osobnog asistenta osobe s invaliditetom kojem obvezno
prilaže:

– ugovor o radu sklopljen s osobom s
invaliditetom,

– dokaz o invaliditetu,

– detaljan opis radnog mjesta s iskazanim
podatkom o tome koliki postotak radnog vremena se odnosi na aktivnost koju
osoba s invaliditetom ne može samostalno obavljati zbog vrste i stupnja
invaliditeta,

– obračun plaće osobe s invaliditetom.

(2) Poslodavac podnosi Fondu pismeni zahtjev za
sufinanciranje troškova radnog terapeuta osobe s invaliditetom kojem obvezno
prilaže:

– ugovor o radu sklopljen s osobom s
invaliditetom,

– dokaz o invaliditetu,

– detaljan opis radnog mjesta s iskazanim
podatkom o tome u kolikom je postotku radnog vremena osobi s invaliditetom
potrebna pomoć i podrška za obavljanje radnih aktivnosti,

– obračun plaće osobe s invaliditetom.

(3) Zahtjev za sufinanciranje razlike do punog
iznosa plaće poslodavac dostavlja Fondu mjesečno.

Članak 27.

(1) Poslodavcu se sufinanciraju troškovi za
osobnog asistenata i radnog terapeuta prema stvarno utrošenom radnom vremenu, a
najviše do 50% mjesečne plaće osobe s invaliditetom kojoj je pomoć potrebna.

(2) Iznos naknade razlike do punog iznosa plaće
zajedno s novčanim poticajima za prilagodbu radnog mjesta i uvjeta rada ne
smije prijeći visinu potrebnu za kompenzaciju umanjene produktivnosti osobe s
invaliditetom i visinu dodatnih troškova.

IV. PRIJELAZNE ODREDBE

Članak 28.

Pravo na novčane poticaje iz članka 3. ove
Odluke ima poslodavac odnosno osoba koja se samozapošljava
od dana stupanja na snagu Zakona o izmjenama i dopunama Zakona o profesionalnoj
rehabilitaciji i zapošljavanju osoba s invaliditetom (»Narodne novine«, br. 33/05), a poticaji se počinju isplaćivati u roku od 30
dana od dana stupanja na snagu Odluke.

Članak 29.

Isplata novčanih poticaja iz glave II. ove
Odluke vršit će se po prethodnom odobrenju Fonda, a isplata poticaja predviđena
posebnim ugovorima o zapošljavanju iz Glave III. ove Odluke vršit će se nakon
zaključenja posebnog ugovora temeljem dostavljenih dokaza o izvršenim obvezama.

Članak 30.

Ova Odluka stupa na snagu danom objave u
»Narodnim novinama«.

Klasa: 011-01/05-01/102

Urbroj: 526-08-05-8

Zagreb, 23. studenoga 2005.

Predsjednik

Upravnog vijeća

**prof****. Tomislav Ivić**, v. r.

Ostalo, NN 141/2005-2672